**ОТЧЕТЕН ДОКЛАД**

**за дейността на**

**АДМИНИСТРАТИВЕН СЪД ЯМБОЛ**

**през 2019 година**

**СЪДЪРЖАНИЕ**

на ОТЧЕТЕН ДОКЛАД за ДЕЙНОСТТА НА АДМИНИСТРАТИВЕН СЪД ЯМБОЛ през

2019 г.

***1.*** ***БРОЙ ДЕЛА ЗА РАЗГЛЕЖДАНЕ*** стр. 3

 1.1. ОБЩО И СРЕДНОМЕСЕЧНО ПОСТЪПЛЕНИЕ стр. 3

 1.2. АНАЛИЗ НА ПЪРВОИНСТАНЦИОННИТЕ ДЕЛА стр. 4

 1.3 АНАЛИЗ НА КАСАЦИОННИТЕ ДЕЛА стр. 6

***2. БРОЙ СВЪРШЕНИ ДЕЛА (РЕШЕНИ И ПРЕКРАТЕНИ)***  стр. 8

 2.1 БРОЙ НА СВЪРШЕНИТЕ ПЪРВОИНСТАНЦИОННИ АДМИНИСТРАТИВНИ ДЕЛА стр. 10

 2.1.1. БРОЙ РЕШЕНИ ПО СЪЩЕСТВО АДМИНИСТРАТИВНИ

 ДЕЛА стр. 10

 2.1.2. БРОЙ ПРЕКРАТЕНИ АДМИНИСТРАТИВНИ ДЕЛА-

 ОСНОВАНИЯ стр. 10

 2.2. БРОЙ СВЪРШЕНИ КАСАЦИОННИ ДЕЛА стр. 11

 2.3. АНАЛИЗ НА РЕШЕНИТЕ И ПРЕКРАТЕНИ ДЕЛА ПО ВИ-

 ДОВЕ И СТРУКТУРА стр. 11

 2.4. СРОК ЗА ИЗГОТВЯНЕ НА СЪДЕБНИТЕ АКТОВЕ стр. 12

 2.5. АНАЛИЗ НА ОРГАНИЗАЦИЯТА ПО НАСРОЧВАНЕ, ДВИ-

 ЖЕНИЕ И ПРИКЛЮЧВАНЕ НА ДЕЛАТА стр. 13

***3. ОБЖАЛВАНИ И ПРОТЕСТИРАНИ ДЕЛА. РЕЗУЛТАТИ***

 ***ОТ КАСАЦИОННАТА ПРОВЕРКА*** стр. 14

 3.1. ОБЖАЛВАНИ И ПРОТЕСТИРАНИ ДЕЛА стр. 15

 3.2. РЕЗУЛТАТИ ОТ КАСАЦИОННАТА ПРОВЕРКА стр. 15

 3.3. АНАЛИЗ НА ОТМЕНЕНИТЕ СЪДЕБНИ АКТОВЕ. стр. 16

ИЗВОДИ

***4. СРЕДНА НАТОВАРЕНОСТ*** стр. 17

 4.1. СРЕДНА НАТОВАРЕНОСТ НА СЪДИИТЕ стр. 17

 4.2. НАТОВАРЕНОСТ ПО СЪДИИ стр. 19

***5. АДМИНИСТРАТИВНО - РЪКОВОДНА ДЕЙНОСТ***  стр. 20

 5.1. КАДРОВО ОБЕЗПЕЧЕНИЕ стр. 20

 5.1.1. МАГИСТРАТИ стр. 20

 5.1.2. СЪДЕБНИ СЛУЖИТЕЛИ стр. 21

 5.2. АДМИНИСТРАТИВНО-ОРГАНИЗАЦИОННА ДЕЙНОСТ стр. 22

 5.3. КОМУНИКАЦИОННА ПОЛИТИКА стр. 23

 5.4. КВАЛИФИКАЦИЯ НА МАГИСТРАТИ И СЛУЖИТЕЛИ стр. 25

 5.4.1. КВАЛИФИКАЦИЯ НА МАГИСТРАТИ стр. 25

 5.4.2. КВАЛИФИКАЦИЯ НА СЛУЖИТЕЛИ стр. 26

***6. МАТЕРИАЛНА И ФИНАНСОВА ОБЕЗПЕЧЕНОСТ***

 ***НА СЪДА - СЪСТОЯНИЕ И ПРЕДЛОЖЕНИЯ*** стр. 27

 6.1. МАТЕРИАЛНА БАЗА стр. 27

 6.2. ФИНАНСОВО СЪСТОЯНИЕ стр. 28

 6.3. ИНФОРМАЦИОННО ОСИГУРЯВАНЕ стр. 30

 6.4. РЕВИЗИОННА ДЕЙНОСТ стр. 32

***7. ЗАКЛЮЧЕНИЕ*** стр. 33

Настоящият доклад обхваща периода от 01.01.2019 г. до 31.12.2019 г. и отразява цялостната работа на Административен съд – Ямбол както по отношение на правораздавателната дейност, така и по отношение на административно - ръководната такава и материалната и финансовата обезпеченост на съда.

1. ***БРОЙ ДЕЛА ЗА РАЗГЛЕЖДАНE***

|  |  |  |  |  |
| --- | --- | --- | --- | --- |
| ВИДОВЕ ДЕЛА | ВИСЯЩИ | НОВООБРАЗ. | В Т.Ч. ВЪРНАТИ ЗА ПРОДЪЛЖ. | ОБЩО ЗА РАЗГЛ. |
| ПЪРВОИНСТАНЦИОННИ АДМ. ДЕЛА | 70 | 448 | 4 | 518 |
| КАСАЦИОННИ ДЕЛА | 14 | 199 | 0 | 213 |
| ОБЩО ДЕЛА | 84 | 647 | 4 | 731 |

* 1. **ОБЩО И СРЕДНОМЕСЕЧНО ПОСТЪПЛЕНИЕ**

За периода от 01.01.2019 г. до 31.12.2019 г. в Административен съд - Ямбол са образувани общо 647 бр. дела, от които 448 бр. първоинстанционни административни и 199 бр. касационни дела. Останали висящи към началото на отчетния период са 84 бр. дела, или общия брой на делата за разглеждане през 2019 г. е 731.

При съпоставяне с данните от предходните 2017 г. и 2018 г. се констатира увеличение при постъпилите административни - първа инстанция дела със 14 % спрямо 2017 г. и с 35 % спрямо 2018 г. През 2017 г. броят на първоинстанционните административни дела е бил 394, а през 2018 г. – 332 броя.

Що се отнася до броя на касационните производства, при тях е налице намаление с 15 броя, което съставлява 7.54 % спрямо 2017 г. и минимално увеличение на броя им спрямо 2018 г., а именно 4 бр. дела, което съставлява увеличение с 2.06 %. При 214 броя за 2017 г. и 195 бр. за 2018 г., сега те са 199 броя.

**1.2. АНАЛИЗ НА ПЪРВОИНСТАНЦИОННИТЕ ДЕЛА**

**АДМИНИСТРАТИВНИ ДЕЛА – 2017 г., 2018 г. и 2019 г.**

През 2019 г. в Административен съд – Ямбол са разгледани общо 518 бр. първоинстанционни административни дела, от които 448 бр. новообразувани и 70 бр. останали висящи към началото на отчетния период. Разпределени по видове, те са както следва:

* жалби срещу подзаконови актове 44 бр.
* дела по Изборния кодекс 12 бр.
* ДОПК и ЗМ 56 бр.
* ЗУТ и ЗКИР 62 бр.
* ЗСПЗЗ, ЗВГЗГФ и др. 2 бр.
* КСО и ЗСП 53 бр.
* ЗДСл, ЗМВР, ЗОВС и ЗСВ 27 бр.
* ЗДС, ЗОбС, ЗМСМА и ЗАдм. 24 бр.
* искове по АПК 62 бр.
* дела по чл. 304 АПК 2 бр.
* други административни дела 119 бр.
* частни административни дела 55 бр.

Анализът на постъпленията на отделните видове дела сочи, че и през 2019 г. най-голям е относителния дял на делата от категорията ”други“, като следващи по относителен дял са исковите производства по АПК и тези по ЗУТ и ЗКИР (с еднакъв брой), следвани от и делата по ДОПК и ЗМ. Немалък дял заемат и делата, образувани по жалби срещу подзаконови нормативни актове.

От посочените по - горе цифри може да се направи извод, че разглежданите в Административен съд - Ямбол дела са твърде разнообразни по своя предмет.

* 1. **АНАЛИЗ НА КАСАЦИОННИТЕ ДЕЛА**

**КАСАЦИОННИ ДЕЛА – 2017 г., 2018 г. и 2019 г.**

През 2019 г. в Административен съд – Ямбол са разгледани общо 213 бр. касационни дела, от които 199 бр. новообразувани и 14 бр. висящи към началото на отчетния период. От общо разгледаните касационни дела, 193 бр. са административнонаказателни, а 20 бр. са други касационни административни дела. В сравнение с предходните 2017 и 2018 г, когато са образувани 214 бр. и разгледани 242 бр. касационни производства през първата от тях и 195 образувани и 221 разгледани през втората, е налице намаление спрямо 2017 г. и съвсем незначително увеличение на постъпилите и намаление на разгледаните дела спрямо 2018 г. Но както в предходни доклади, така и в настоящия следва да се отбележи, че работата на Административен съд – Ямбол по тези дела е свързана изцяло от работата на районните съдилища в Ямбол, Елхово и Тополовград, а те от своя страна – с работата на контролните органи.

Касационните административнонаказателни дела са изключително разнообразни по материя (приложим закон). Имайки предвид разгледаните от Административен съд – Ямбол КАНД може да се направи извода, че най-често оспорвани са актовете по ЗДвП, ЗАвП, ЗЗП, ЗМ, КТ.

***2*. *БРОЙ СВЪРШЕНИ (РЕШЕНИ И ПРЕКРАТЕНИ) ДЕЛА***

| Видове дела | Свършени дела | В т.ч. прекратени | До 3 месеца (бр.) | До 3 месеца (%) | Над 3 месеца | Обжалвани | Останали несв. в края на периода |
| --- | --- | --- | --- | --- | --- | --- | --- |
| Общо първоинст. дела | 447 | 99 | 390 | 87.2 % | 57 | 174 | 71 |
| От тях Частни адм. дела | 54 | 8 | 54 | 100 % | 0 | 11 | 1 |
| КАНД | 168 | 4 | 166 | 98,8 % | 2 | 1 | 25 |
| Други касац. дела | 20 | 3 | 20 | 100 % | 0 | 0 | 0 |
| ВСИЧКО | 635 | 106 | 576 | 90.71 % | 59 | 175 | 96 |

Съгласно указанията на ВСС, делото се счита за свършено с предаване и вписване на изготвения съдебен акт в деловодната система на съда, а срокът започва да тече от датата на разпореждането за насрочване на първото по делото съдебно заседание. С изменението на чл. 157, ал. 1 от АПК, което е в сила от 01.01.2019 г., делото се насрочва в срок не по-дълъг от два месеца от постъпването на жалбата в съда, като този срок не тече за периода на съдебната ваканция, освен когато в самия АПК или в специален закон са предвидени по-кратки срокове. Съобразно тази законова разпоредба, след извършена проверка на всяко едно от делата, които са приключени в срок, по-дълъг от 3 календарни месеца, от общия им брой бяха изключени 32 броя дела, при които надхвърлянето на 3 месечния срок се дължи само и единствено на обстоятелството, че в него се включва и периода на съдебната ваканция.

В Административен съд – Ямбол делата се насрочват преимуществено в едномесечен срок от постъпването (при редовна жалба) или от отстраняване на нередовностите, като на 100 % се спазва срока по чл. 157, ал. 1 АПК. Произнасянето по допустимостта и редовността на жалбата, както и на направените в хода на съдебното производство искания става в кратки срокове (не по-късно от три дни), което е в съответствие както със законовите срокове, така и с приетите в съда Времеви стандарти.

През отчетния период в Административен съд - Ямбол са свършени общо 635 бр. дела, от които 447 бр. първоинстанционни и 188 бр. касационни дела. Следователно, в края на отчетния период са приключили 86.87 % от разглежданите дела, при 84.53% през 2017 г. и 88.81% за 2018 г. Несвършените дела в края на отчетния период са 96, при 108 бр. за 2017 г. и при 84 бр. за 2018 г. От свършените дела, с решения са приключили 529 бр. и са прекратени 106 броя. В срок до три месеца са свършени 576 бр., което съставлява 90.71 % от делата, при 91.18% за 2017 г. и 86.44 % за 2018 г. От свършените в срок до три месеца дела, в срок до един месец са свършени 197 броя. Свършените в срок над три месеца са 59 бр., като 57 бр. са първоинстанционни административни дела и 2 броя касационни административнонаказателни дела.

От извършената проверка на забавените дела се констатира, че основната причина за забавянето им, както и в предходните години, е свързана с назначаването на съдебни експертизи. Все по - трудно става намирането на вещи лица, особено лекари и архитекти. Една част от тях отказват, други забавят изготвянето и представянето на заключенията си. По част от делата причината за забава са и допълнителни искания за събиране на доказателства. Не малка част от забавените за по - дълъг срок дела са поради спиране на производството до приключване на друго съдебно производство, изхода от което е от значение за правилното решаване на спряното дело, както и с оглед необходимостта от обнародване в „Държавен вестник“ на оспорването по делата срещу подзаконови нормативни актове. При проверка на забавените дела не се установи допуснато нарушение на чл.139, ал. 1 и чл.157 ал. 1 АПК, както и на приетите в съда Времеви стандарти. Не се установи и забавяне при връчване на призовките и съобщенията на страните.

При анализа на горните цифри следва да се направи извода, че съдиите следят стриктно сроковете за приключване на делата и се подготвят внимателно и задълбочено при разглеждането им.

* 1. **БРОЙ СВЪРШЕНИ ПЪРВОИНСТАНЦИОННИ АДМИНИСТРАТИВНИ ДЕЛА**

От общо подлежащите на разглеждане 518 бр. първоинстанционни дела в края на отчетния период са свършени 447 бр., което съставлява 86.29 %, при 82.01% за 2017 г. и 83.17 % за 2018 г. Висящите в края на периода административни производства са 71 броя. Общо свършените 447 бр. първоинстанционни дела се разделят по срокове както следва:

- в срок до 1 месец 155 бр. или 34.67 %

- в срок от 1 до 3 месеца 235 бр. или 52.58 %

- в срок над 3 месеца 57 бр. или 12.75 %

При това положение процентът на свършените първоинстанционни дела за срок до 3 месеца е 87.25, при 89.90% за 2017 г. и 79.77 %, за 2018 г.

* + 1. **БРОЙ РЕШЕНИ ПО СЪЩЕСТВО**

**АДМИНИСТРАТИВНИ ДЕЛА**

От свършените 447 бр. административни дела, с решения по същество са приключили 348 бр. Най-голям брой решени дела според материята са т. нар. „други“ дела – 69 бр., следвани от делата ДОПК и ЗМ – 41 бр., ЗУТ и ЗКИР – 40 бр., исковите производства по АПК – 38 бр., делата по КСО и ЗСП – 36 бр., жалбите срещу подзаконови нормативни актове – 31 бр. и пр.

**2.1.2. БРОЙ ПРЕКРАТЕНИ АДМИНИСТРАТИВНИ ДЕЛА –**

**ОСНОВАНИЯ**

От общо 447 свършени административни дела прекратени са 99 бр., което съставлява 22.15 %, при 29.67 % за 2017 г. и 22.25 % за 2018 г. Най-голям брой прекратени дела отново е при тези “други” административни производства - 26 бр., следвани исковете по АПК – 17 бр., тези по ЗДС, ЗОбД, ЗМСМА и ЗАдм – 11 бр. и тези образувани по жалби срещу подзаконови нормативни актове – също 11 броя, ЗУТ и ЗКИР – 9 бр. и пр. От анализът на прекратените дела се установява, че и през този отчетен период най-голям e броят на прекратени дела поради неотстраняване в срок на нередовностите в жалбата, следвани от случаите, в които актът не подлежи на оспорване и тези, по които съдът е приел, че не е компетентен да ги разгледа, а при делата, образувани по жалби срещу подзаконови нормативни актове – отмяна на акта от самия орган след подаване на жалбата, респ. протеста.

През отчетната 2019 г. в Административен съд Ямбол няма дела, приключили поради постигнато между страните споразумение по чл. 178 от АПК. В тази връзка следва да се отбележи, че този институтът не се използва. От създаването на съда до сега, единствено през 2018 г. едно дело е приключило със споразумение.

* 1. **БРОЙ СВЪРШЕНИ КАСАЦИОННИ ДЕЛА**

От разгледаните общо 213 бр. касационни дела в края на отчетния период са приключили 188 бр. или 88.26 %, при 89.26% за 2017 г. и 93.66 % за 2018 г. Висящи са останали 25 броя. Касационните производства са приключили както следва:

 - в срок до 1 месец - 42 бр. или 22.34 %

 - в срок от 1 м. до 3м. - 144 бр. или 76.60 %

 - над 3 месеца - 2 бр., или 1.06 %

Две касационни дела са приключили над тримесечния срок, като причината за това е, че същите са били спирани до произнасяне на съда на Европейския съюз по дело № С – 652/2018 г., образувано по преюдициално запитване, отправено от Административен съд – Хасково.

От общо свършените 188 броя касационни дела, 181 броя или 96.28% са решени по същество и 7 броя, което съставлява 3.72 %, са прекратени.

* 1. **АНАЛИЗ НА РЕШЕНИТЕ И ПРЕКРАТЕНИ ДЕЛА ПО ВИДОВЕ И СТРУКТУРА**

| Видове дела | Общо свършени дела | Решени | Прекратени | Уважени изцяло | Уважени частично | Отхвърлени | Обявени за нищожни |
| --- | --- | --- | --- | --- | --- | --- | --- |
| Общо първоинст. дела | 447 | 348 | 99 | 206 | 12 | 121 | 9 |
| От тях Частни адм. дела | 54 | 46 | 8 | 30 | 1 | 15 | 0 |
| КАНД | 168 | 164 | 4 | 38 | 6 | 120 | 0 |
| Други касац. дела | 20 | 17 | 3 | 6 | 0 | 11 | 0 |
| ВСИЧКО | 635 | 529 | 106 | 250 | 18 | 252 | 9 |

През отчетната 2019 г. от общо свършените 635 бр. дела, с решение са приключили 529 бр. и са прекратени 106 броя.

От решените 348 бр. първоинстанционни дела, по 206 бр. жалбата е уважена изцяло, по 12 бр. е уважена частично, по 121 бр. е отхвърлена изцяло и по 9 бр. административния акт е обявен за нищожен.

При касационните производства от общо 181 бр. постановени решения, по 131 бр. съдебните актове на въззивната инстанция са оставени в сила, по 44 бр. са отменени изцяло и по 6 бр. частично. Или, по 75.69 % от решенията са потвърдени като правилни - изцяло или отчасти, което говори за добра работа на съдиите от районните съдилища. За сравнение, за 2017 г. този процент е 76.64, а за 2018 г. – 71.42. Съдът разглежда касационни жалби срещу решенията на Районен съд – Ямбол, Районен съд - Елхово и Районен съд - Тополовград.

**2.4. СРОК НА ИЗГОТВЯНЕ НА СЪДЕБНИТЕ АКТОВЕ**

През всички изминали години, от започване на работа на Административен съд – Ямбол през 2007 г. съдиите стриктно спазват разпоредбата на чл. 172, ал. 1 АПК, т.е., всички съдебни актове се постановяват в месечния срок от последното по делото съдебно заседание. И през 2019 г. съдебните актове на съдиите от Административен съд - Ямбол са постановени на 100% в законовия месечен срок. На 100% са постановени в срок и актовете за които законът предвижда по-бързо произнасяне.

**2.5. АНАЛИЗ НА ОРГАНИЗАЦИЯТА ПО НАСРОЧВАНЕ, ДВИЖЕНИЕ И ПРИКЛЮЧВАНЕ НА ДЕЛАТА**

Анализирайки посочените цифри относно образуването, движението и приключването на делата в съда считам, че в Административен съд – Ямбол се работи съобразно сроковете залегнали както в АПК, така и в специалните закони, съобразно инструктивните срокове приети от ВСС, както и утвърдените в съда Времеви стандарти.

Разпределението на делата през 2019 г. се извършваше на принципа на случайния избор въз основа на разработени, приети и утвърдени Вътрешни правила, които са публикувани на интернет страницата на Административен съд - Ямбол и са достъпни както за страните по делата, така и всички граждани и институции. Разпределението на делата се извършва чрез електронната програма на ВСС - ЦПРД, всеки ден от 10.30 часа от председателя на съда. При негово отсъствие разпределението се извършва от съдията, определен със заповед да изпълнява функциите на административен ръководител или от следващия по старшинство съдия. За т. нар. бързи производства, разпределението се извършва веднага след постъпването им в деловодството на съда, като след образуването им от председателя незабавно се докладват на съдията - докладчик. Съгласно правилата, при извършване на разпределението може да присъства всеки съдия от Административен съд – Ямбол, като такава възможност е предоставена и на страните по делата и представителите на медиите. Копие от електронния протокол за разпределение на делата се съхранява по всяко дело.

През 2016 г. влязоха в сила Правила за оценка на натовареност на съдиите. За тяхното прилагане в съдилищата, в това число и Административен съд – Ямбол е внедрена централизираната Система за изчисляване на натовареност на съдиите (СИНС). С прилагането на тази система, заедно с разпределението на делата, съдията извършващ това разпределение въвежда и съответния шифър на делото, който определя и коефициента на тежест. При наличие на основания за корекция на първоначалния коефициент, съдията-докладчик попълва специална карта, в която отразява основанието за корекция и се подписва. Председателят на съда, след проверка утвърждава направената корекция.

 Още при образуване на делото съдията - докладчик дава указания на страните в тежест на коя от тях е доказването на определени твърдения, както и кои обстоятелства се нуждаят от доказване. Както се посочи по-горе насрочването, а при необходимост отлагането на делата става при спазване на сроковете по чл.139, ал. 1 и чл. 157, ал. 1 АПК, на специалните законови разпоредби, както и на приетите от съда Времеви стандарти.

Отчитам като добра атестация за съда бързината на правораздаване, тъй като несъмнено срочното правораздаване създава доверие в обществото. Разбира се, винаги следва да се има предвид и качеството на правораздаването, както и охраняването на интересите и правото на защита на страните.

В служба “Деловодство” продължава стриктното следене за бързо изпълнение на всички разпореждания, определения и резолюции на съдиите, за своевременното призоваване на страните и за своевременното изпращане от административните органи на искани от тях документи, необходими за решаване на делото. Съдебният служител - призовкар, макар и сам, успява да връчи всички призовки и съобщения навреме, а когато отсъства, същия се замества от управителя - сграда. Няма дела, отложени поради нередовно връчване на призовка от наши служители. Когато възникват проблеми, те са свързани с призоваване на лица от други населени места и главно чрез съответните кметства, но и тези случаи вече са малко и при тях съответния деловодител или съдебен секретар прави задължително справка по телефона, като отразява изрично кое длъжностно лице е получило съобщението и връчена ли е и на кого призовката. Има редица случаи**,** в които призовката е връчена надлежно и в срок, но не е получена в съда поради забавяне в пощенските служби.

Всеки месец на председателя на съда се докладват справки за броя на постъпилите и свършени дела през предходния месец, сроковете, в които са свършени, оставените без движение дела и причините за това, датата на която е постановено разпореждането на съдията - докладчик, както и справка относно спрените съдебни производства. Последната се докладва и по съответното дело за разпореждане от съдията – докладчик. Целта е своевременно предприемане на мерки за отстраняване на нередовностите и даване ход на делото.

Всички съдебни актове по свършените дела се публикуват веднага след постановяването им на интернет страницата на съда и на централния интерфейс в съответствие с чл. 64, ал. 1 ЗСВ, решение на ВСС и заповед на председателя на съда, при спазване изискванията за защита на личните данни и на ЗЗКИ. В съда са приети и вътрешни правила, относно публикуването на решенията на интернет страницата.

***3. ОБЖАЛВАНИ И ПРОТЕСТИРАНИ ДЕЛА. РЕЗУЛТАТИ ОТ КАСАЦИОННАТА ПРОВЕРКА***

Безспорно, основен показател за качествената работа на един съд, за професионализма на неговите съдии и служители, освен с бързината, с която приключват съдебните производства, е резултата от проверката на съдебните актове от по-горната съдебна инстанция, в случая от ВАС.

**3.1. ОБЖАЛВАНИ И ПРОТЕСТИРАНИ ДЕЛА**

През отчетния период от общо свършените 447 бр. първоинстанционни дела (с решения и определения) са обжалвани по реда на касационното производство 174 броя. Т.е., 38.93 % от всички постановени актове през 2019 г. в Административен съд – Ямбол са били обжалвани пред по-горната инстанция – ВАС, при 41.98 % за 2017 г. и 44.51 % за 2018 г. Или, налице е намаляване на броя на обжалваните актове с 3.05 % в сравнение с 2017 г. и с 5.58%, в спрямо 2018 г. От извършената проверка не се установиха подадени протести.

**3.2. РЕЗУЛТАТИ ОТ КАСАЦИОННАТА ПРОВЕРКА**

През отчетния период са върнати от ВАС общо 153 бр. административни дела, от които по 113 бр. изцяло са потвърдени съдебните актове (95 бр. решения и 18 бр. определения), 36 бр. са отменени изцяло (26 бр. решения и 10 бр. определения) и 4 бр. решения са отменено отчасти. Справката е изготвена въз основа на данни за актовете на ВАС, постановени в периода от 01.01.2019 г. до 31.12.2019 г. по дела на съда, които са приключили както през 2018 год., така и през предходните години. Или изразено в процентно съотношение броя на отменените изцяло съдебни актове (решения и определения) по първоинстанционните дела, отнесени към броя на обжалваните е 20.68 % при 15.29% за 2017 г. и 23.28 % за 2018 г.

Разпределени по съдии, резултатите от касационната проверка са:

Д. Стаматова: потвърдени изцяло - 17 бр. решения и 4 бр. определения, отменени изцяло - 3 бр. решение и 1 бр. частично отменено решение;

Д. Петкова: потвърдени изцяло - 6 бр. решения и 1 бр. определения, отменени изцяло - 4 бр. решения и 1 бр. определение;

В. Драганов: потвърдени изцяло - 20 бр. решения и 1 бр. определения, отменени изцяло – 3 бр. решения и 1 бр. определение;

В. Стоянова: потвърдени изцяло - 16 бр. решения и 3 бр. определения, отменени изцяло – 4 бр. решения и 5 бр. определения, отменено частично – 1 бр. решение;

В. Бянова: потвърдени изцяло - 13 бр. решения и 2 бр. определения, отменени изцяло - 7 бр. решения и е 1 бр. определение, обезсилено - 1 бр. определение и частично обезсилено – 1 бр. решение, а едно решение е частично потвърдено;

Ст. Вълчев: потвърдени изцяло - 23 бр. решения и 7 бр. определения, отменени изцяло - 3 бр. решения и 1 бр. определение и обезсилени – 2 бр. решения.

**3.3. АНАЛИЗ НА ОТМЕНЕНИТЕ СЪДЕБНИ АКТОВЕ. ИЗВОДИ**

 Анализът на отменените съдебни актове сочи, че почти във всички случаи отменителното основание е неправилното прилагане на материалния закон. Това означава, че делата са добре подготвяни за разглеждане в съдебните заседания, правилно е очертан предмета на спора и са конституирани страните, както и че са събирани всички относими към правния спор доказателства, като съдът е давал в тази насока необходимите указания, прилагайки и служебното начало, каквато възможност дава АПК. Незаконосъобразна е била преценката на съда по отношение на приложимия закон. Прави впечатление, че през отчетната година най-голям е броят на отменените решения по дела по ЗПЗП и ЗУСЕСИФ – общо 10 броя, следвани от делата по ЗУТ – 7 бр. и тези по ДОПК – 6 бр. Не без значение е и обстоятелството, че по много от казусите ВАС на РБ все още има противоречива практика, както и факта, че част от делата, например тези по ДОПК са нови за съда.

 Що се отнася до обезсилените съдебни актове, същите са 2 бр. изцяло обезсилени решения и 1 бр. определение и 1 бр. решение, което е частично обезсилено. След проверка на четирите дела, по които са постановени тези актове беше констатирано, че по едно от тях (адм. д. № 213/2018 г.) ВАС на РБ е приел, че оспореното писмо няма характера на административен акт, по второто (адм. д. № 318/2018 г.) – че жалбата пред Административен съд Ямбол е била просрочена и постановеният съдебен акт е недопустим, по третото (адм. д. № 107/2018 г.) – че съдът се е произнесъл по иск по чл. 257 от АПК, какъвто не е предявяван, а по четвъртото (ч. канд № 123/2019 г.) – че определението на ЯАС е недопустимо поради липса на компетентност. Касае се за казуси, които са различни по вид, т. е. не са налице повтарящи се грешки.

С оглед намаляване броя на отменените съдебни актове и през отчетната година продължи да действа заповедта на председателя на съда от 2007 г., съгласно която всички върнати от ВАС дела се докладват първо на председателя, а след това на съдията - докладчик, с цел анализиране на причините, довели до отмяната и при необходимост предприемане на мерки за недопускане на същите нарушения за в бъдеще. Отделно от това, и през тази отчетна година беше осигурена възможност всички съдии да се запознават с върнатите от ВАС дела, като в създадената папка „Инстанционен контрол“ се сканират и качват всички постановени в резултат на касационна проверка съдебни актове, а не само отменителните такива.

***4. СРЕДНА НАТОВАРЕНОСТ***

**4.1. СРЕДНА НАТОВАРЕНОСТ НА СЪДИИТЕ**

 През 2019 г., средномесечното постъпление на дела в Административен съд – Ямбол е 53.92 бр., а средно месечно са разгледани 60.92 броя. Изчисленията са направени на база 12 месеца независимо, че за периода от 15 юли до 1 септември съдът се намира в съдебна ваканция, съгласно ЗСВ. За сравнение, през 2017 г. постъпленията са били съответно 50.66 бр. средномесечно и 58.16 за разглеждане, а за предходната 2018 г. тези показатели са съответно 43.92 бр. постъпили и 53.08 бр. дела за разглеждане.

**Натовареността по** **щат** е както следва:

Средно разгледаните дела на един съдия през 2019 г. е 10.15 бр. дела при 9.69 бр. за 2017 г. и 8.85 бр. за 2018 г. Свършените дела на един съдия са 8.82 бр. при 8.19 бр. за 2017 г. и 7.68 за 2018 г.

Следва да се има предвид обаче обстоятелството, че считано от 27.05.2019 г. съдия Диана Петкова е командирована във Върховния административен съд на РБ със заповед на Председателя на същия съд, поради което от тази дата до края на 2019 г. Административен съд – Ямбол работеше с 5 съдии. С оглед на това **действителната натовареност** средномесечно на съдия възлиза на 11.25 бр. дела за разглеждане и 9.77 бр. свършени дела, т.е., налице е увеличение както на броя на делата за разглеждане, така и на свършените дела спрямо предходните години.

 Предвид съществуващата численост и вида дела, които се разглеждат в съда, не са образувани специализирани по материя отделения и съответно липсва профилиране на съдиите в определена материя.

Както се посочи по-горе, разпределението на делата се извършва по електронен път чрез програмата за случайния избор при спазване на утвърдените Правила за разпределение на делата, съобразно ПАС и указанията на ВСС. Всички съдии, включително и председателя са включени със 100% натовареност по отношение на всички дела. Разпределението се извършва между всички съдии по отношение както на административните дела, така и на касационните такива.

Анализът на цифрите на образуваните дела по съдии сочи равна натовареност, а именно: съдия Д. Стаматова – 122 бр., съдия Д. Петкова – 26 бр., съдия В. Драганов - 122 бр., съдия Стоянова – 122 бр., съдия В. Бянова – 131 бр. и съдия Вълчев – 124 бр. Що се касае до сложността и тежестта на разглежданите дела, то в програмата за случайно разпределение няма такъв компонент, поради което и не може да се направи анализ по този показател. Поради разнообразния характер на делата, които се разглеждат в съда и не големия им брой, същите са разпределени в общо 14 групи, с цел постигане на равномерно натоварване не само като брой, но и като тежест.

 Както се посочи, считано от 01.04.2016 г. в съдилищата действат Правила за оценка натовареността на съдилищата, с които са въведени обективни измерители за правна и фактическа сложност на съдебните дела, наричани коефициенти за тежест на делата. Наред с тях са въведени и показатели за допълнително натоварване. Съобразно правилата и решенията на ВСС, отчитането на натовареността става за едногодишен период, а в чл.16 ал.1 от Правилата е посочено, че всеки съдия се счита нормално натоварен в случай, че е разгледал и приключил в рамките на една година дела, които формират индекс на натовареност в интервала от 70 до 110, включително и в двете стойности. Видно от изготвената съобразно Правилата справка относно натовареността на съдиите от Административен съд - Ямбол за времето от 01.01.2019 г. до 31.12.2019 г., средната натовареност на работилите през цялата 2019 г. петима съдии в Административен съд - Ямбол е 115.81, като се включат коефициента на тежест на разгледаните дела и допълнителните дейности. Натовареността, определена само съобразно коефициента на тежест на разгледаните дела е средно 103.31 и по съдии е съответно : съдия Д. Стаматова – 99.79, съдия В. Драганов – 105.92, съдия В. Стоянова - 95.01, съдия В. Бянова – 107.42 и съдия Ст. Вълчев – 108.40. Съдия Петкова е с натовареност 26.03 съобразно коефициента на тежест на разгледаните дела и 32.28 с включване на допълнителните дейности, но предвид обстоятелството, че същата през по-голямата част от отчетния период е била командирована във ВАС, нейните показатели за натовареност не са взети предвид при изчисляване на средната натовареност на съдия от съда. Анализирайки сочените цифри бихме могли да посочим, че съгласно разпоредбата на чл. 16, ал. 1 от Правилата, сме с нормална натовареност и то към горната граница.

През отчетната година, продължи действието на заповедта на председателя на съда, в края на всеки работен ден протоколите от разпределението на делата да се публикуват във електронна папка и да са на разположение за запознаване от съдиите и служителите в продължение на един месец. Със същата заповед, с цел съдиите да могат да следят своята натовареност, е разпоредено да се оповестяват и изготвяните в съда месечни отчети за работата. Същите имат възможност чрез деловодната система веднага след разпределението да проверят колко дела са разпределени за деня и кои съдии е посочила системата за случайно разпределение.

**4.2. НАТОВАРЕНОСТ ПО СЪДИИ**

| ИМЕ | Дела за разглеждане | Свършени дела |
| --- | --- | --- |
| Адм. дела | Частни адм. дела | Касационни дела | Общо | Адм. дела | Частни адм. Дела | Касационни дела | Общо | В 3-месечен срок | Над 3 месеца |
| ДимитринкаСтаматова | 88 | 9 | 42 | 139 | 77 | 9 | 37 | 123 | 112 | 11 |
| Диана Петкова  | 24 | 3 | 8 | 35 | 23 | 3 | 8 | 34 | 29 | 5 |
| Вълко Драганов | 90 | 11 | 37 | 138 | 79 | 10 | 31 | 120 | 106 | 14 |
| Ваня Стоянова | 84 | 11 | 41 | 136 | 68 | 11 | 37 | 116 | 109 | 7 |
| Ваня Бянова | 91 | 12 | 42 | 145 | 70 | 12 | 36 | 118 | 101 | 17 |
| Стоян Вълчев | 86 | 9 | 43 | 138 | 76 | 9 | 39 | 124 | 119 | 5 |
| ОБЩО | 463 | 55 | 213 | 731 | 393 | 54 | 188 | 635 | 576 | 59 |

Разпределението на делата между съдиите по видове, както и движението и приключването им са обобщени в приложения статистически отчет към доклада.

През отчетната 2019 г.

 **- съдия Стаматова** е разгледала общо 139 бр. дела - 97 административни и 42 бр. касационни. От разгледаните дела е приключила 123 бр. или 88.49 %, от които с решение 102 бр. дела и с определение - 21 броя;

 **- съдия Петкова** е разгледала 35 бр. дела - 27 броя административни дела и 8 бр. касационни. От тях е свършила 34 бр. дела или 97.14 %, от които с решение 27 бр. и с определение 7 броя;

 **- съдия Драганов** е разгледал общо 138 бр. дела – 101 бр. административни и 37 бр. касационни. От всички разгледани дела е свършил 120 бр. или 86.96 %, от които с решение 95 бр. и с определение 25 броя;

 **- съдия Стоянова** е разгледала общо 136 бр. дела - 95 бр. административни и 41 бр. касационни. Свършила е 116 бр. дела или 85.29 %, от които 95 бр. с решение и 21 броя с определение;

 **- съдия Бянова** е разгледала общо 145 бр. дела - 103 бр. административни и 42 бр. касационни. Свършила е 118 бр. дела или 81.38 %, от които с решение 104 бр. и с определение 14 броя.

 **- съдия Вълчев** е разгледал общо 138 бр. дела - 95 бр. административни и 43 бр. касационни. Свършил е 124 бр. дела, или 89.86 %, от които 106 бр. с решение и с определение прекратил 18 броя.

Общата оценка за работата на съдиите през 2019 год., предвид изложените по - горе в доклада данни, касаещи натовареност, свършени дела, срокове за приключване на делата и за постановяване на съдебните актове, резултати от касационната проверка, е много добра. Постигнатите резултати показват ясен стремеж за професионално изпълнение на задълженията.

***5. АДМИНИСТРАТИВНО-РЪКОВОДНА ДЕЙНОСТ***

**5.1. КАДРОВО ОБЕЗПЕЧЕНИЕ**

Към 31.12.2019 год. щатът на Административен съд - Ямбол включва 6 броя съдии и 18 броя съдебни служители.

**5.1.1. МАГИСТРАТИ**

Магистратите в съда по щат са председател и 5 броя съдии. Със Заповед № 1387/23.05.2019 г. на Председателя на ВАС на РБ съдия Диана Петкова е командирована във Върховния административен съд на Република България.

Юридическият стаж на съдиите към 31.12.2018 г. е, както следва:

Председател Димитринка Стаматова - общ юридически стаж 23 г. и 9 м., изцяло в съдебната система;

Съдия Диана Петкова - общ юридически стаж 40 г. и 3 м., от които 34 г . и 6 м. в съдебната система;

Съдия Вълко Драганов - общ юридически стаж 26 г.и 7 м., от които 17 г. и 10 м. в съдебната система;

Съдия Стоян Вълчев - общ юридически стаж - 25 г. и 8 м., от които 14 г. и 6 м. в съдебната система;

Съдия Ваня Бянова - общ юридически стаж 20 г. и 7 м., от които 13 г. и 10 м. в съдебната система;

Съдия Ваня Стоянова - общ юридически стаж 22 г. и 6 м., от които 13 г. и 10 м. в съдебната система.

Всички съдии са с ранг „съдия във ВКС и ВАС“.

Със заповед на председателя на съда, съдиите са разпределени в шест административни и два касационни състава. Последните са с председатели Д. Стаматова и Д. Петкова. За всеки съдебен състав е определен ден от месеца, през който заседава, както и съответния съдебен деловодител и секретар - протоколист.

За времето на командироване на съдия Петкова, касационните състави се председателстват на ротационен принцип от съдиите Стаматова, Драганов и Стоянова.

Наред с участието си в съдебни състави, съдиите участват и в създадените помощни комисии в съда.

През отчетния период няма образувани дисциплинарни производства срещу магистрати от Административен съд – Ямбол.

**5.1.2. СЪДЕБНИ СЛУЖИТЕЛИ**

Съдебната администрация в Административен съд – Ямбол е организирана в съответствие с Правилника за администрацията на съдилищата в специализирана и обща администрация.

Към 31.12.2019 г. по щат съдебните служители са 18 броя, от които: съдебен администратор - 1 бр., гл. счетоводител - 1 бр., съдебни деловодители - 4 бр., съдебни секретари - 3 бр., съдебен помощник - 1 бр., съдебен архивар - 1 бр., гл. специалист–касиер - 1 бр., системен администратор - 1 бр., управител сграда - 1 бр., шофьор - 1 бр., призовкар - 1 бр., чистач (прислужник) - куриер - 2 бр.

 Спазвайки изискванията и сроковете на Глава двадесет и втора „Атестиране и повишаване в ранг” от ПАС, обнародван в ДВ бр.68 от 22.08.2017 г., в сила от 22 август 2017 г., Комисията по атестиране в Административен съд Ямбол, назначена със Заповед №РД-12-220 от 28.10.2019 г., извърши оценяване на съдебните служители. След извършеното оценяване и на база получени общи оценки, на осн. чл. 170, ал. 1 от ПАС, по отношение на двама от служителите бе открита процедура по повишаване в ранг, считано от 01.01.2020 г., както следва:

* Росица Миндова – съдебен помощник, бе повишена в четвърти ранг;
* Иван Стефанов на длъжност „шофьор“ повишен във втори ранг.

Въз основа на Заповед № РД-12-131/02.07.2018 г. на Председателя на съда, съдебният помощник извърши проверка за правилното водене на книгите за периода 01.07.2019 г. – 31.12.2019 г., за което изготви и предостави на административния ръководител Доклад. В хода на проверката се установи, че същите са водени съобразно изискванията на ПАС. Пропуски и грешки не са констатирани.

Със Заповед № РД-12-148 от 02.07.2019 г. на Председателя на съда са определени начина на водене на отделните книги и регистри, както и периодичността им на разпечатване.

Със Заповед № РД-12-289/21.12.2018 г., считано от 02.01.2019 г. е въведен регистър по чл. 277, ал. 3 от Закона за изпълнение на наказанията и задържането под стража.

Всички съдебни служители притежават необходимата квалификация и отговарят на изискванията за длъжността, която заемат. Деловодителите в служба ”Съдебно деловодство” и съдебните секретари са разпределени по съдебни състави, а относно касационните състави, съдебните секретари се определят с графика за насрочване на съдебните заседания.

Съдебни служители от Административен съд – Ямбол участват в създадените в съда помощните комисии, както следва:

Ж. Трифонова - в Комисия по проверка на касовата наличност, а заедно с В. Василев и Ел. Димитрова – и в Комисия по пожаро-безопасно използване на отоплителните и нагревателните уреди; Ж. Трифонова - в Комисия по условия за труд, а заедно с Г. Кабаков – и в Комисия по етика и Комисия по управление и оценка на сигнали, предложения и оплаквания; Ж. Трифонова - в Комисия по атестиране на съдебните служители; П. Тодорова и Ж. Трифонова - в Комисия по Наредба № 1 за съхранение на документи; Ж. Трифонова, Г. Гюмлиев и Ел. Димитрова - в Комисия за извършване на инвентаризация., Г. Гюмлиев - в Комисията за извършване на проверка и изготвяне на предложение за унищожаване на материали - носители на класифицирана информация.

През 2019 г. не са констатирани нарушения на трудовата дисциплина и на етичните правила за поведение от съдебните служители. При констатирани пропуски в работата на служител или допуснато нарушение на етичните правила, в най - кратки срокове съдебният администратор провежда разговор със служителя и дава съответните препоръки, като уведомява за това административния ръководител.

Съотношението между съдии и съдебни служители осигурява оптимални условия за осъществяване на правораздавателната дейност.

**5.2. АДМИНИСТРАТИВНО - ОРГАНИЗАЦИОННА ДЕЙНОСТ**

През 2019 г. дейността на администрацията отново бе съобразена с основните стратегически документи, действащи в съда. В изпълнение на Оперативния план на съда през отчетната година, усилията на целия екип бяха насочени към изпълнение на поставените в стратегическия план приоритетни цели, а именно по-добро управление на съда, усъвършенстване процеса на управление на човешките ресурси, повишаване на доверието в работа на съда, повишаване квалификацията в областта на информационните технологии и превенция и противодействие на корупцията в съда.

 В изпълнение на обучителната програма на съдебните служители и през този отчетен период стриктно се спазва реда за планиране, провеждане, контролиране и документиране на обученията не само на хартиен носител, но и във вътрешната мрежа „Интранет”, където е базирана папка „Информация”. Реализираните обучения бяха изцяло обвързани с професионалното развитие и осигуряването на приемственост сред служителите.

През отчетния период, в изпълнение на утвърдената концепция за организационно поведение, ръководният състав на съда продължи да залага на основните стандарти за организационно поведение, залегнали в Концепцията, а именно планиране, организиране, делегиране на власт, комуникационна култура, организационна и мотивационна политика, контрол.

Друга основна Стратегия, която съдът продължава стриктно да следва е комуникационната стратегия, която е съвкупност от дейности и мерки, представляващи пътища за разработване и популяризиране на стандартите за работа и комуникацията. Тази стратегия е насочена и към управление на комуникацията в различните нива в съда. В изпълнение на тази Стратегия, ръководния състав следва въведената добра практика да комуникира своето развитие със съдиите и служителите си и съответно да ги въвлича във вземането на решения по важни процеси, цели и стратегии на управление.

В изпълнение на Стратегията за продължаващо обучение и повишаване на квалификацията на администрацията и с оглед ефективно осъществяване дейността на съда, ръководния състав продължава да осигурява равен достъп на всички съдии и служители в обученията, насочени към заеманата длъжност, целите и приоритетите в службата и на съда като цяло.

**5.3. КОМУНИКАЦИОННА ПОЛИТИКА**

И през 2019 г. Комуникационната политика на Административен съд - Ямбол в пълна степен съответстваше на стратегическите подходи и дейности в приетата Комуникационна стратегия на съдебната власт. Дейността ни и в това направление доказва, че съдът продължава да е пример за модерен и ефективен начин за комуникации с ключови общности – медии, граждани, институции, клиенти на съда и др. Ръководството, съвместно с администрацията на съда непрекъснато работи за повишаване на обществената информираност и доверие в работата на съда с помощта на различни по вид дейности. В съответствие с обхватната информационна кампания на съда се прилагат и различни техники за популяризиране.

През изминалата 2019 г., Асоциация „Прозрачност без граници“ – българското национално представителство на международната антикорупционна организация Transparency International, предостави резултатите от инициатива, фокусирана върху проучването и прилагането на стандарти и добри практики за публичност и прозрачност в работата на съдилищата в България. Изследването бе първата по рода си оценка на сайтовете на българските съдилища за тяхното съответствие с водещи международни стандарти и добри практики в осигуряването на публичност и прозрачност относно тяхната функционалност и полезност за потребителите чрез интернет. В тази връзка бе предоставен и документ „Карта на прозрачност на съдилищата в България“ - документ представящ синтезирана информация с резултатите от изследването на сайтовете на всички 176 районни, окръжни, административни, апелативни и върховни съдилища в страната. Картата предоставя както количествени данни от сравнително изследване на структурата, визията и функционалността на интернет страниците на съдилищата, така и качествени параметри относно публикуваната информация. Общата картина на резултатите на административните съдилища показва най-висока средна стойност сред всички останали групи. В тази група се регистрират и най-голям брой съдилища с водещи резултати в крайната класация, като Административен съд Ямбол заема престижното 5 място. Според изследването, водещият в класацията за административните съдилища Административен съд Ямбол регистрира следните добри практики:

Начална страница – ясно заявена политика на съда за взаимовръзка с гражданите, заложени високи стандарти за обслужване по „съд - модел“, ясно описание на типовете дела, за които може да се търси информация, софтуер за незрящи и хора с увреждания, анкета;

Последни новини – пряк достъп;

Прозрачност конкурси;

Образци на документи;

Актуална нормативна уредба;

Подаване на он-лайн сигнали за нередности и корупция

За поредна година Административен съд - Ямбол реализира и провеждането на Образователната програма „Съдебна власт – информиран избор и гражданско доверие. Отворени съдилища и прокуратури“. В изпълнение на Споразумението за сътрудничество между ВСС и МОН, както и в изпълнение на цялостната си организационна политика, Административен съд - Ямбол продължава участието си в Образователната програма.

В изпълнение на Концепцията на Образователната програма и за този отчетен период на доброволен принцип се определиха лекторите и наставника от Административен съд - Ямбол. Екипът, работещ по изпълнение на Програмата е в състав, както следва: Ваня Бянова - Нейкова – съдия, в качеството на лектор, Стоян Вълчев – съдия и лектор по Програмата и Жанета Трифонова – съдебен администратор – наставник и осъществяваща връзките с обществеността. Образователната програма бе реализирана под формата на лекционен курс, интерактивни уроци, както и с присъствие на учениците на реален съдебен процес. За учебната 2018/2019 г., съдът продължава дейността с ученици от ХІ клас на ПГ „Васил Левски“ – гр.Ямбол. Изборът на темите, както и начинът на поднасянето им бе изцяло съобразен с възрастта на учениците. Програмата се проведе в рамките на годишната учебна програма по „Етика и право“ и „Часа на класа“. Идеята да се спрем на тази целева група бе хуманитарната насоченост на учебната дейност и възрастта на самите ученици. Целите, които си поставихме бяха насочени към изграждане на елементарните представи на учениците за визията на органите на съдебната власт, за повишаване на тяхната информираност за структурата, функциите и значението на съдебната власт в Република България. Преди старта на Образователната програма, същата бе съгласувана с Директора на учебното заведение, като бе дадена възможност за корекции и допълнение. След като бе окончателно утвърдена от Председателя на съда, бе изготвен и график за провеждане на планираните дейности. Всяка една от темите бе представена от предварително определен лектор, съгласно графика.

С решение по Протокол № 3/28.01.2019 г., т. 4, КПИВ реши печатните материали да бъдат разпределени по органи на съдебната власт, като същите ни бяха предоставени съобразно посочения брой ученици.

За изминалата 2019 г. не е имало негативни публикации, които да поставят под съмнение репутацията или работата на Административен съд Ямбол.

**5.4. КВАЛИФИКАЦИЯ НА МАГИСТРАТИ И СЛУЖИТЕЛИ**

**5.4.1. КВАЛИФИКАЦИЯ НА МАГИСТРАТИ**

Съдиите взеха участие в следните обучения:

***м. януари 2019 г. :***

- обучение на тема „Актуални въпроси на съдебното обжалване по ЗУТ в светлината на промените в АПК, ДВ бр.77/2018 г. по проект „Иновативни продукти и услуги в обучението, предоставяно от НИП“. Участие взе съдия Стоян Вълчев.

***м. май 2019 г.:***

- регионален семинар, иницииран от Административен съд - Сливен на тема „Производства по ДОПК. Обжалване по административен ред на актове по ДОПК. Съдебен контрол. Съдебна практика“. Участие взеха съдиите Д. Стаматова, В. Бянова - Нейкова и Ст. Вълчев.

***м. юни 2019 г.***

- обучение на тема „Отговорност на административните ръководители на съдебните органи за финансовата дейност на административните съдилища. Практика, приложни аспекти в счетоводното отчитане. Специфика при отчитане на европейското финансиране“. Обучението бе по проект „Иновативни продукти и услуги в обучението, предоставяно от НИП. Участие взе съдия Стаматова

***м. ноември 2019 г.:***

- семинар по Образователна програма „Съдебната власт - информиран избор и гражданско доверие“, реализирана от съдилища и прокуратури“. Участие взеха съдиите Бянова и Вълчев.

- регионален семинар, иницииран от Административен съд - Добрич на тема „Проблеми при прилагане на ЗДДФЛ. Основни насоки и нормативна уредба за избягване на двойно данъчно облагане“. Участие взеха съдиите Стаматова и Вълчев.

***м. октомври 2019 г. :***

- участие в публична дискусия на тема “Методология за анализ на факторите, водещи до зависимост на съдебната власт“, организирана от ВСС. Участие взеха съдиите Стаматова, Стоянова и Бянова.

**5.4.2. КВАЛИФИКАЦИЯ НА СЛУЖИТЕЛИ**

Служителите взеха участие в следните обучения:

***м. януари 2019 г.:***

- встъпителна конференция по проект „Доразвитие и централизиране на порталите в сектор „Правосъдие“ за достъп на граждани до информация, е-услуги и е-правосъдие“, изпълняван от ВСС, финансиран от ОПДУ. Участие взе Георги Гюмлиев;

- семинар на тема „Нови моменти в работата на съдебните деловодители и съдебните секретари в административните съдилища с оглед промените в АПК, ЗСВ и други нормативни документи“. Участие взеха Жана Добараджиева, Малинка Бохосян и Кремена Иванова.

- семинар на тема „Връчване на съдебни книжа и призовки“, по проект „Качествено професионално обучение за повишаване ефективността на правосъдието – Дейност 1 „Провеждане на присъствени обучения в различни формати, съобразно конкретните потребности на целевите групи“. Участие взе Руси Иванов.

***м. май 2019 г.:***

- начално обучение на съдебни служители. Участие взе Велина Митева.

- обучение на тема „Прилагане на ЗДОИ в съдебната система“. Участие взе Катя Иванова.

***м. юни 2019 г.:***

- обучение – Защита на личните данни в съдебната система. Участие взеха Жана Добараджиева и Кремена Иванова.

- семинар на тема „Съдебно сътрудничество по наказателни дела“. Участие взе Катя Иванова.

***м. септември 2019 г.:***

- Обучение на тема „Превенция на професионалния стрес и изчерпване. Риск от небалансирано поведение на работното място, свързано с емоционален срив. Запознаване с техники и учения за овладяване и управление на стреса на работното място. Етични стандарти в отношенията между магистрати, съдебни служители и страни по делата в контекста на Burn-out синдрома“. Участие взеха Катя Иванова и Кремена Иванова.

 ***м. октомври 2019 г***.:

- Обучение, инициирано от Административен съд - Ямбол на тема „Мониторинг на системата за вътрешен контрол и самооценка на контролите“. Участие взеха Ж. Трифонова, Г. Кабаков и Е. Димитрова.

 ***м. ноември 2019 г.*** :

 - обучение за работа с ИС ЕРВЛ по проект „Изграждане на автоматизирана информационна система /АИС/, „Единен регистър на вещите лица. Усъвършенстване модела на съдебните експертизи“. Участие взе Г. Гюмлиев.

В заключение може да се каже, че администрацията в Административен съд – Ямбол показва висок професионализъм и отговорност, както по отношение на повишаване на квалификацията си, така и по създаване на новаторски стил на работа. Това е видно и от резултатите от проведените атестации на съдебните служители.

***6. МАТЕРИАЛНА И ФИНАНСОВА ОБЕЗПЕЧЕНОСТ НА СЪДА - СЪСТОЯНИЕ И ПРЕДЛОЖЕНИЯ***

**6.1. МАТЕРИАЛНА БАЗА**

От началото на 2010 година Административен съд – Ямбол се намира в настоящата самостоятелна сграда.

Сградата има два етажа и сутерен.

На първия етаж е разположена съдебната зала, както и помещенията на деловодството, архива, съдебните секретари и класифицираната информация. На първия етаж се намира и изградения с помощта на ПРСС „Информационен център“, откриването на който стана заедно с откриването на съдебната сграда.

На втория етаж са кабинетите на съдиите, на съдебния администратор, на гл. счетоводител и касиера.

В сутеренния етаж е разположена съвещателната зала, помещенията за арестанти, съгласно изискванията на Съдебната охрана, архива, складови помещения. На този етаж, поради невъзможност да бъдат устроени по друг начин, са настанени и част от служителите, а именно: управителя - сграда, шофьора и двете чистачки. Независимо, че помещенията са напълно пригодени за работа и са основно ремонтирани, същите са без пряка светлина.

Административен съд - Ямбол разполага с една зала за съдебни заседания, поради липса на място за обособяване на втора. Поради тази причина на всеки състав е определен заседателен ден и се изготвят двумесечни графици за съдебните заседания. Когато, с оглед спазване на срокове или поради някакви извънредни причини се налага съдията да заседава в ден, различен от определения му заседателен такъв, след съгласуване със съответния колега – съдия, се насрочват заседания по отделни дела за дата и ден, извън определените.

Съдът ползва и служебен автомобил, предоставен от МП през 2008 год. Предвид обстоятелството, че същият вече е с пробег повече от 170 000 км, бе отправено искане до ВСС за предоставяне на нов, но това искане получи отказ.

**6.2. ФИНАНСОВО СЪСТОЯНИЕ**

 През 2019 г. по бюджетната сметка на Административен съд - Ямбол са извършени разходи в общ размер на 1 100 980 лв. (при 920 580 лв. през предходната 2018 г.), от които:

* 756 909 лв. за работни заплати на персонала;
* 191 531 лв. за осигурителни вноски;
* 87 216 лв. други възнаграждения и плащания на персонала, в т.ч.:
	+ 12 240 лв. за социални разходи (СБКО);
	+ 55 824 лв. за облекло;
	+ 2 520 лв. за обезщетение за първите три дни на временна неработоспособност;
	+ 16 632 лв. за обезщетение по чл. 354 от ЗСВ и чл.155 от Правилника за администрацията в съдилищата на Васил Петров Василев - 10 брутни възнаграждения при прекратяване трудовото правоотношение поради придобиване право на пенсия, както и обезщетение на същото лице за неизползван платен годишен отпуск по чл. 224, ал. 1 от КТ;
* 219 лв. данък МПС и годишен винетен стикер на служебен автомобил

* 58 882 лв. за текуща издръжка, в т .ч.:

 & 10-14 “Учебни….разходи“ - 120 лв.;

 & 10-15 “Материали“ - 15 730 лв.;

 & 10-16 “Вода, горива и енергия“ - 15 474 лв.;

 & 10-20 “Разходи за външни услуги“ - 25 414 лв.;

 & 10-51 “Командировки в страната“ - 1 294 лв.;

 &10-98 “Представителни разходи“ - 850 лв., съгласно утвърдения от ВСС лимит за Административните съдилища;

 & 52-00 “Придобиване на дълготрайни материални активи“ - 6 224 лв., за демонтаж на старите котли и доставка и монтаж на 2 бр. нови газови котли за парната инсталация на Административен съд – Ямбол.

 Размерът на разходите за текуща издръжка през 2019 г. беше в пряка зависимост от възможностите на бюджета на ВСС, и с цената на някои ограничения, успя да осигури финансово обезпечаване на трайно установените потребности за функциониране на съда.

 През изтеклата 2019 г., след съответните аргументации според конкретните неотложни потребности, бюджетната сметка на съда беше текущо коригирана от Висшия съдебен съвет спрямо първоначално определения ни бюджет, като по съществените случаи са:

 - увеличение на §§ 52-00 “Придобиване на ДМА ” с 6 224 лв. за демонтаж на старите котли, доставка и монтаж на 2 бр. нови газови котли за парната инсталация на Административен съд – Ямбол;

- увеличение на §§ 01-01 “Заплати и възнаграждения на персонал, зает по трудови правоотношения ” с 11 488 лв. за изплащане разлика в заплатата на командирован магистрат;

- увеличение на §§ 01-01 “Заплати и възнаграждения на персонал, зает по трудови правоотношения ” с 42 661 лв. за изплащане на допълнителни възнаграждения за резултати от труда.

Общия извод е, че дейността ни през 2019 г. се осъществяваше в условията на сравнително задоволително финансово обезпечаване, но и при наличието на някои финансови ограничения, а именно:

1. Невъзможността за подмяна на остарялата компютърна техника;

2. Невъзможността за закупуване на непрекъсваемо токозахранващо уствойство за поддържане и защита на компютърните системи и за изграждане на резервно ел.захранване на сградата;

3. Разходите за текуща издръжка през 2019 г. бяха сведени до разумния минимум за осигуряване на най - приоритетните потребности.

Основната причина за това неблагоприятно обстоятелство и за негативното му влияние върху дейността ни е липсата на възможност от наша страна за реално активно участие в процеса на планиране, най - вече на средствата за капиталовите разходи и за доказване необходимостта от по-високия спрямо централизирано определения им размер, който за поредна година нереално отразява действителните ни потребности.

Посочената необходимост от реално планиране и осигуряване на средствата за капиталови разходи е особено актуална, предвид обстоятелството, че Административен съд - Ямбол осъществява дейността си в самостоятелна сграда и е налице реална база, критерии и показатели за точно и коректно определяне на необходимите финансови ресурси.

**6.3. ИНФОРМАЦИОННО ОСИГУРЯВАНЕ**

 В Административен съд – Ямбол има изградена компютърна мрежа с UTP кабел категория 5е, обхващаща двата етажа и приземния етаж. Мрежата включва 27 броя работни станции и 4 броя сървъра. Работните станции са разположени по кабинети на съдии, съдебни служители и зали, а сървърите и мрежовото оборудване в помещение с нужната климатизация и ограничен достъп, съгласно изискванията на ВСС. Сървърите включват:

- сървър Dell PowerEdge 840, който се използва за САС „Съдебно деловодство” и като файлов сървър;

- сървър Dell PowerEdge T310, използван като Domain Controller и Active Directory, за администриране на правата за достъп до ресурсите на мрежата на съда;

- сървър използван за прехвърляне на данните към ЦУБИПСА и ЕПЕП и за Правно-информационната система АПИС;

- сървър защитна стена изградена с pfSense, за намаляне на риска от достъп до потенциално опасни сайтове и неоторизиран външен достъп до компютрите във вътрешната мрежа.

За по-добра организация на споделените ресурси в локалната мрежа и архивиране на важните данни на Административен съд Ямбол се използва мрежово архивиращо устройство (NAS NetGear ReadyNas 102).

Предвид зачестилите токови удари и промени в напрежението на електрическата мрежа, а оттам и повишаване на броя на дефектирали компютри и периферни устройства, към всички работни места в Административен съд Ямбол има и токозахранващи устройства EATON 5Е850iUSBDIN.

Всички работни места на магистрати и служители са обезпечени с компютри и принтери. Във служби „Деловодство” и „Съдебни секретари” работните места са оборудвани и със скенери, което позволява поддръжката на пълно електронно досие на съдебните дела. В Информационния център на съда функционира копирна машина Toshiba e-Studio 283 за улеснение на гражданите страни по делата и адвокатите. За изготвяне на официална кореспонденция, участия на съда в проекти, изготвяне и прилагане на документи с цветово обозначение, се използва мултифункционално цветно лазерно устройство Lexmark CX410de.

В съдебната зала на съда функционира система за аудио запис Behringer, с която се извършва звукозапис на съдебните заседания, съгласно изискванията на законодателството. Пред залата е монтиран дисплей, на който се изнася информация за насрочените заседания за деня. Във времето, когато няма заседания на дисплея върви презентация “Административен съд – Ямбол – Какво трябва да знам”.

От 01.12.2019 г. съдът има нова интернет страница <https://yambol-adms.justice.bg>, изградена по на проект на Висш съдебен съвет по Оперативна програма "Добро управление" с наименование "Доразвитие и централизиране на порталите в СП за достъп на граждани до информация, е-услуги и е-правосъдие, с финансовата подкрепа на Оперативна програма „Добро управление“. На сайта ежедневно се публикуват протоколите от открити съдебни заседания, а справките за съдебните актове използват данните изпратени към ЕПЕП. При публикуването на протоколите и съдебните актове се следят и стриктно се спазват разпоредбите на Закона за защита на личните данни, като тези данни се заличават. Нормативните актове се актуализират системно при настъпващи промени в действащото законодателство. На страницата се публикуват също и правила, обяви, прессъобщения, обявления и друга актуална информация касаеща работата на съда.

В информационния център е обособено работно място за справки чрез деловодната система на съда от страни по делата и адвокати. На същата работна станция има инсталиран и специализиран софтуер за синтез на речта Speechlab, предназначен за хора със зрителни проблеми, с нарушения в слуха, неграмотни и възрастни. Продукта се използва за преобразуване в реч на текстовете на протоколи от заседания, разпореждания, определения и съдебни решения. Данните от използването му се описват в регистър за по голяма отчетност. Софтуерният продукт за синтез на реч „Speechlab 2.0” е предоставен на Административен съд Ямбол от Програмата за развитие на съдебната система.

За улеснение на обслужването на гражданите, в информационния център на Административен съд – Ямбол действат два ПОС - терминала, обслужващи клиентите на съда, които искат да заплащат услугите с банкови карти. Устройствата се използват за приемане на плащания на държавни такси: за образуване на дело, за заверени и незаверени преписи, изпълнителни листи, удостоверения, такси за вещи лица и свидетели. ПОС - терминалните устройства важат за всички видове дебитни карти.

Във вътрешната мрежа (интранет) на съда са създадени електронни папки “Заповеди на председателя” и “Информация”. В папка „Заповеди на председателя” се сканират всички заповеди на Председателя на съда, като до нея имат достъп всички магистрати и служители. В папка “Информация” се изнася служебна информация, касаеща работата на всички съдии и служители.

Успешно се използва механизма за призоваване с използване на информационните технологии, като стриктно се спазват утвърдените правила за електронно призоваване. В съда действат и вътрешни правила за предоставяне на незаверени преписи на технически носител или изпращането им по електронна поща с оглед нарастващия интерес към електронния обмен на данни.

За управление движението на съдебните дела, от 2007 г. насам се използва съдебна автоматизирана система (САС) – "Съдебно деловодство", с разработчик "Информационно обслужване" АД – клон Варна, която своевременно се актуализира съгласно извършваните промени, за да работи в съответствие с изискванията на действащото в Република България законодателство. В системата се съхраняват всички постъпили по делото документи, които се сканират и присъединяват в електронна папка. Всекидневно се изпращат трансфери с актуална информация по съдебните актове към „Централизирания уеб базиран интерфейс за публикуване на съдебни актове” (ЦУБИПСА).

През 2019 г. се надгради САС – Съдебно деловодство, след което стана възможно регистрирането на заявления на адвокати и страни по делата за достъп до данните на Единния портал за електронно правосъдие. На интервал от 15 мин всекидневно се изпращат данни към ЕПЕП с актуализирана информация по делата. Базата данни и електронните папки съдържащи информация за сканираните дела се архивира ежедневно.

Разпределението на делата на случаен принцип се извършва чрез „Централизираната система за разпределение на делата”. Протоколите от разпределението се архивират на електронен носител в първия работен ден на всяка седмица и се описват в създадения регистър за архивиране на случайното разпределение.

За улеснение на магистратите се използва Правно-информационната система АПИС. В счетоводния отдел на съда се работи със следните програмни продукти:

- Pitagor XP- модули: заплати, кадри, личен състав, отпуски, хонорари, безкасови плащания;

- Web базирано приложение Konto – счетоводство.

**6.4. РЕВИЗИОННА ДЕЙНОСТ**

През отчетната година в Административен съд - Ямбол бяха извършени две проверки – едната от съдии от ВАС на РБ, възложена от Председателя на ВАС, а другата - от Инспектората на ВСС.

 Първата от тези две проверки беше извършена през м. март 2019 г. в изпълнение на Заповед № 74/18.02. 2019 г. на председателя на ВАС на РБ. Предмет на същата бе организацията и дейността на съда относно реда за образуване на частните производства за периода 2016 – 2018 г. Докладът бе изпратен за запознаване от съдиите. В същия не са констатирани нарушения във връзка с образуването и разглеждането на тези дела. Бе насрочено Общо събрание, на което се обсъдиха изнесените от проверката данни.

 През м. април 2019 г., въз основа на Заповед № ПП-01-2/03.04.2019 г. на Главния инспектор на Инспектората към ВСС бе извършена комплексна планова проверка от ИВСС по образуването, движението и приключването на административните дела за 2017 г. и 2018 г. Препоръките, които бяха направени въз основа на констатациите от проверката са следните:

1. Председателят на съда да продължи и в бъдеще да предприема действия, осигуряващи много добрата организация на дейността в Административен съд - Ямбол, констатирана при настоящата и предходната комплексни планови проверки на ИВСС;
2. Съдиите да продължават отличната си практика и в бъдеще да постановяват съдебните актове срок, съобразно изискването по чл.172, ал. 1 от АПК;
3. Председателят на съда да предложи на Общото събрание на съдиите обсъждане и уеднаквяване на практиката на съда във връзка с първоначалното насрочване на делата в открито съдебно заседание и произнасяне по доказателствата, както и при заместване на докладчик или член на състав в открити съдебни заседания в случаи на отсъствие, включително при обучителни семинари, отпуск по болест и пр.;
4. Председателят на съда да упражни правомощията си по чл. 93, ал. 1, т. 1 от ЗСВ и да свика събрание на съда, на което да запознае съдиите и съдебните служители с направените констатации, изводи и препоръки по настоящия акт.

В акта на ИВСС изрично се обръща внимание на отличната работа на съдебните служители, като се препоръчва това да бъде отразено при тяхното атестиране.

В срока, определен в Акта за резултатите от извършената проверка и дадените препоръки, се проведе Общо събрание на съдиите, обсъдиха се предложения относно уеднаквяване на практиката на съда във връзка с първоначалното насрочване на делата в открито съдебно заседание и произнасяне по доказателствата, както и при заместване на докладчик или член на състав в открити съдебни заседания в случаите на отсъствие, вкл. при обучителни семинари, отпуск по болест и др., както и относно изменение на правилата за случайно разпределение на делата в Административен съд - Ямбол, след което препис от протокола бе изпратен на ИВСС.

***7. ЗАКЛЮЧЕНИЕ***

В заключение искам да обобщя, че общата оценка на работата на съдиите и служителите в Административен съд – Ямбол за 2019 г. е положителна. Въпреки увеличения брой дела, продължаваме да отчитаме добри показатели за нашата работата, а именно бързина на разглеждане на делата и максимална срочност при изготвянето на съдебните актове, както и сравнително малък процент на отменени съдебни актове. Поради тези причини, всеки един съдия и служител от Административен съд – Ямбол заслужава признание за проявената отговорност, целенасоченост и готовност за изпълнение на задачите.

**Приложения:**

Отчет за работата на Административен съд - град Ямбол за 12 месеца на 2019 г.;

Справка за дейността на съдиите в Административен съд - Ямбол за 12 месеца на 2019г.;

Справка за резултатите от върнати обжалвани и протестирани дела на съдиите от Административен съд – Ямбол през второто шестмесечие на 2019 година.

 **ПРЕДСЕДАТЕЛ НА**

 **АДМИНИСТРАТИВЕН**

 **СЪД – ЯМБОЛ:**

 *(Д. СТАМАТОВА )*